សេចក្តីប្រកាសសារព័ត៌មាន-

សហគមន៍មូលដ្ឋានក្នុងខេត្តមណ្ឌលគិរីអបអរនឹងសមិទ្ធផលការងារជាងប្រាំឆ្នាំរបស់ខ្លួន ហើយប្តេជ្ញាចិត្តបន្តគ្រប់គ្រងធនធានធម្មជាតិប្រកបដោយនិរន្តរភាព

សិក្ខាសាលាផ្សព្វផ្សាយសមិទ្ធផលសហគមន៍តំបន់ការពារធម្មជាតិ នៅក្នុងដែនជម្រកសត្វព្រៃស្រែពក និងដែនជម្រកសត្វព្រៃភ្នំព្រេច បានប្រព្រឹត្តទៅនាទីក្រុងសែនមនោរម្យ ខេត្តមណ្ឌលគិរី កាលពីថ្ងៃទី១៧ មីនា ២០២៣។ គម្រោង «ការកសាងសមត្ថភាពដល់អង្គការសង្គមស៊ីវិល ដើម្បីធានាបាននូវដំណោះស្រាយប្រកបដោយនិរន្តរភាព» ដែលត្រូវបានផ្តល់មូលនិធិដោយសហភាពអឺរ៉ុប (EU) និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអែត (Sida) បន្ទាប់ពីការអនុវត្តអស់រយៈពេលជាង ៥ឆ្នាំ នៅតំបន់ខ្ពង់រាបភាគខាងកើតប្រទេសកម្ពុជា ត្រូវបានបញ្ចប់ជាមួយនឹងលទ្ធផលដ៏ប្រសើរ។

គម្រោងនេះ បានចាប់ផ្តើមអនុវត្តពីខែកុម្ភៈ ឆ្នាំ២០១៨ ដល់ខែធ្នូ ឆ្នាំ២០២២ ក្នុងគោលបំណងលើកកម្ពស់ដំណោះស្រាយប្រកបដោយនិរន្តរភាពនៅតំបន់ការពារទេសភាពខ្ពង់រាបភាពភាគខាងកើតនៃប្រទេសកម្ពុជា។ គម្រោងជម្រុញសហគមន៍ដែលនៅជុំវិញតំបន់ការពារធម្មជាតិឲ្យចូលរួមចំណែកសហការក្នុងការដោះស្រាយបញ្ហាដីធ្លី និងចូលរួមទប់ស្តាត់ការបំផ្លាញធនធានធម្មជាតិដែលពួកគេកំពុងអាស្រ័យផល។

ក្នុងសិក្ខាសាលានេះដែរ មានអ្នកចូលរួមប្រមាណជាង ៩០ នាក់ បានប្រព្រឹត្តទៅក្រោមអធីបតីភាពដ៏ខ្ពង់ខ្ពស់របស់ **ឯកឧត្តម ឈរ រតនៈ** អនុរដ្ឋលេខាធិការក្រសួងបរិស្ថាន **ឯកឧត្តម ងិន សុវិមាន** អភិបាលរងខេត្តមណ្ឌលគិរី លោក Steve Joseph Paglia នាយកកម្មវិធីអភិរក្សនៃអង្គការ WWF-កម្ពុជា **លោក ម៉ី ផល្លា** ប្រធានកម្មវិធីអភិរក្សតំបន់ព្រៃទេសភាពភាគខាងកើត នៃអង្គការWWFកម្ពុជា តំណាងអគ្គនាយកដ្ឋានសហគមន៍មូលដ្ឋាន និងអគ្គនាយកដ្ឋានតំបន់ការពារធម្មជាតិ តំណាងមន្ទីរខេត្តមណ្ឌលគិរី អាជ្ញាធរមូលដ្ឋាន អង្គការដៃគូ និងដៃគូពាក់ព័ន្ធផ្សេងៗទៀត។ ក្នុងសិក្ខាសាលានេះ អ្នកចូលរួមទាំងអស់បានស្វែងយល់ពីសមិទ្ធផលគម្រោងសំខាន់ៗ ការអនុវត្តល្អរបស់គម្រោង ព្រមទាំងបទពិសោធន៍នៃសកម្មភាពចិញ្ចឹមជីវិតរបស់សហគមន៍មូលដ្ឋានផ្សារភ្ជាប់នឹងការប្រើប្រាស់ធនធានធម្មជាតិប្រកបដោយនិរន្តរភាព។

បន្ទាប់ពីការអនុវត្តអស់រយៈពេលជាង​ ៥ឆ្នាំ សហគមន៍តំបន់ការពារធម្មជាតិចំនួន១៨ ដែលគ្របដណ្តប់លើផ្ទៃព្រៃចំនួន ៥៧.៣៦១ហិកតា ទទួលបានសិទ្ធិស្របច្បាប់ពេញលេញដើម្បីគ្រប់គ្រង និងប្រើប្រាស់ធនធានធម្មជាតិក្នុងសហគមន៍តំបន់ការពារធម្មជាតិរបស់ពួកគេ។ សហគមន៍តំបន់ការពារធម្មជាតិទាំងនេះមានទីតាំងស្ថិតនៅជាប់នឹងដែនជម្រកសត្វព្រៃស្រែពក និងដែនជម្រកសត្វព្រៃភ្នំព្រេច ហើយស្ថិតក្នុងចំណោមតំបន់ការពារធម្មជាតិសរុបចំនួន ២៤ នៅក្នុងខេត្តមណ្ឌលគិរី។ សហគមន៍តំបន់ការពារធម្មជាតិទាំង ១៨នេះ មានសមាជិកសរុប ចំនួន ១៦.០៣៥នាក់ ដែលស្មើនឹងប្រមាណជាង ១៦% នៃចំនួនប្រជាជនសរុបក្នុងខេត្តមណ្ឌលគិរី។

ទន្ទឹមនឹងនេះ ប្រជាសហគមន៍ក៏ទទួលបានការគាំទ្រការអភិវឌ្ឍកំរិតជីវភាពសហគមន៍ដោយផ្តោតលើវិស័យកសិកម្ម និងសហគ្រាសសហគមន៍ដែលផ្អែកលើអនុផលព្រៃឈើ សកកម្មភាពទាំងនោះរួមមានការចិញ្ចឹមសត្វ ការដាំដុះដំណាំ ដែលជាប្រភពចំណូលយ៉ាងសំខាន់ ជាជាងការពឹងផ្អែកលើធនធានធម្មជាតិព្រៃឈើទាំងស្រុង។ សមិទ្ធផលមួយដែលគួរឲ្យកត់សម្គាល់គឺ «ផលិតផលទឹកឃ្មុំព្រៃមណ្ឌលគិរី» ដែលត្រូវបានទទួលស្គាល់ជាផ្លូវការ ថាជាផលិតផលម៉ាកសម្គាល់ភូមិសាស្រ្ត ដែលដើរតួយ៉ាងសំខាន់ក្នុងការបង្កើនប្រាក់ចំណូល និងកែលម្អកំរិតជីវភាពរស់នៅរបស់ប្រជាជនមូលដ្ឋានឲ្យប្រសើរឡើង។

ការសម្រេចបានភាពជាម្ចាស់លើសហគមន៍តំបន់ការពារធម្មជាតិ​ បានលើកទឹកចិត្តដល់សហគមន៍ក្នុងការចូលរួមយ៉ាងសកម្មបន្ថែមតាមគ្រប់រូបភាព តួយ៉ាងសកម្មភាពល្បាតនៅក្នុង និងក្រៅព្រៃសហគមន៍ ដើម្បីបង្កើនប្រសិទ្ធិភាពនៃការការពារ និងអភិរក្សធនធានធម្មជាតិក្នុងតំបន់បន្ថែមទៀត។

**ឯកឧត្តម ឈរ រតនៈ** អនុរដ្ឋលេខាធិការក្រសួងបរិស្ថាន បានមានប្រសាសន៍ថា៖ «ខ្ញុំសូមអរគុណ និងវាយតម្លៃខ្ពស់ចំពោះសមិទ្ធផលសំខាន់ៗនៃគម្រោង និងកិច្ចសហប្រតិបត្តិការក្នុងគ្រប់គ្រងសហគមន៍តំបន់ការពារធម្មជាតិ នៃតំបន់ការពារទេសភាពខ្ពង់រាបភាគខាងកើត ក៏ដូចជាសកម្មភាពអភិរក្សទាំងអស់ក្នុងព្រះរាជាណាចក្រកម្ពុជា។ ជាពិសេសការគ្រប់គ្រងដែនជម្រកសត្វព្រៃតាមរយៈការផ្តល់ជំនួយបច្ចេកទេសលើការអនុវត្តច្បាប់ ការសិក្សាស្រាវជ្រាវសត្វព្រៃ និងជីវៈចម្រុះ និងកិច្ចសហការគ្រប់គ្រង ធនធានធម្មជាតិដោយសហគមន៍មូលដ្ឋានតាមរយៈសហគមន៍តំបន់ការពារធម្មជាតិ ជាដើម។»

**ឯកឧត្តម ងិន សុវិមាន** អភិបាលរងខេត្តមណ្ឌលគិរី បានមានប្រសាសន៍ថា៖ « ខ្ញុំសូមវាយតម្លៃខ្ពស់ចំពោះសមិទ្ធិផលសំខាន់ៗនៃគម្រោងដែលបានអនុវត្តដោយអង្គការ WWF និងអង្គការដៃគូនានា លើការគាំទ្រសកម្មភាពចិញ្ចឹមជីវិតរបស់សហគមន៍ តាមរយៈការគាំទ្រសហគមន៍តំបន់ការពារធម្មជាតិ និងការទទួលបានផលប្រយោជន៍ពីការគ្រប់គ្រងធនធានរបស់ពួកគេ។»

តាមរយៈការអនុវត្តគម្រោង ការបញ្ជ្រាបយេនឌ័រទាំងក្នុងសកម្មភាពយេនឌ័រដែលបានបញ្ចូលទៅក្នុងគោលការស្តង់ដារសម្រាប់ការអនុវត្តន៍របស់សហគមន៍ តួយ៉ាងលក្ខន្តិកៈរបស់សហគមន៍តំបន់ការពារធម្មជាតិ ដោយការលើកកម្ពស់ស្ត្រីឱ្យចូលទៅក្នុងតួនាទីដឹកនាំក្នុងសហគមន៍តំបន់ការពារធម្មជាតិជាដើម។ ជាអាទ៍ចំនួនស្រ្តី បានកើនឡើងពី ២៦% ទៅ ៤២% (ពោលគឺមានវត្តមានស្ត្រី ចំនួន៨៣ នាក់ក្នុងចំណោមសមាជិកសហគមន៍ដែលមានតួនាទី ក្នុងគណៈកម្មការគ្រប់គ្រងសហគមន៍ នៃតំបន់ការពារធម្មជាតិសរុបចំនួន ២០០នាក់) នៅក្នុងឆ្នាំទីប្រាំនៃគម្រោង។

លោកក៏បានបន្តថា៖ « អាជ្ញាធរខេត្តមានក្តីសោមនស្សរីករាយក្នុងការគាំទ្របន្ថែម និងអំពាវនាវដល់ក្រុមអាជ្ញាធរមូលដ្ឋានឲ្យបន្តសហការ និងគាំទ្រកិច្ចខិតខំប្រឹងប្រែងទាំងនេះ ដែលកំពុងរួមចំណែកក្នុងការអភិវឌ្ឍប្រកបដោយចីរភាព។ សមិទ្ធផលទាំងនេះ ជាជំហ៊ានសម្រាប់ការសិក្សារៀនសូត្រ និងពង្រីកបន្ថែមដើម្បីបង្កើនអត្ថប្រយោជន៍ដល់សហគមន៍ ក្នុងទ្រង់ទ្រាយកាន់តែធំទូលាយសម្រាប់ខេត្តមណ្ឌលគិរីនាពេលខាងមុខ។»

**លោក ម៉ី ផល្លា** ប្រធានកម្មវិធីអភិរក្សតំបន់ព្រៃទេសភាពភាគខាងកើត នៃអង្គការWWFកម្ពុជា បានសំដែងការថ្លែងអំណរគុណយ៉ាងជ្រាលជ្រៅចំពោះភាពជាដៃគូ និងការគាំទ្រដ៏ល្អពីក្រសួងបរិស្ថាន មន្ទីរបរិស្ថានខេត្តមណ្ឌលគិរី ដែលតែងតែផ្តល់ការគាំទ្រជាបន្តបន្ទាប់ និងកិច្ចសហការដ៏ល្អ។ លោកបានមានប្រសាសន៍ថា៖ «សូមថ្លែងអំណរគុណយ៉ាងជ្រាលជ្រៅដល់អាជ្ញាធរមូលដ្ឋានទាំងថ្នាក់ជាតិ និងថ្នាក់ក្រោមជាតិ ដែលតែងតែគាំទ្រ រាល់សកម្មភាព និងធានាដល់ការអនុវត្តគម្រោងឲ្យដំណើរការទៅបានរលូនរហូតសម្រេចបាននូវគោលដៅដែលបានរំពឹងទុក ក្នុងការលើកកម្ពស់ប្រសិទ្ធភាពនៃការគ្រប់គ្រងធនធានធម្មជាតិសហគមន៍ប្រកបដោយនិរន្តរភាព។»

ឈរលើមូលដ្ឋាននៃសមិទ្ធផលដែលគម្រោងសម្រេចបានទាំងនេះ សហគមន៍បានប្តេជ្ញាចិត្តបន្តកិច្ចខិតខំប្រឹងប្រែងតាមរយៈសកម្មភាពសមូសហភាពបន្ថែមដោយបន្តសហការជាមួយភាគីពាក់ព័ន្ធទាំងអស់ ដើម្បីគ្រប់គ្រងធនធានធម្មជាតិរបស់ពួកគេប្រកបដោយនិរន្តរភាព និងខិតខំយ៉ាងសកម្មក្នុងការស្វែងរកភាពជាដៃគូជាមួយសហគ្រាសសហគមន៍ និងវិស័យឯកជនដទៃទៀត ដើម្បីបន្តអភិវឌ្ឍគម្រោងជីវភាពសហគមន៍ ក្នុងគោលបំណងពង្រឹងសេដ្ឋកិច្ចមូលដ្ឋាន និងរួមចំណែកដល់ការអភិរក្សជីវៈចម្រុះនៅក្នុងតំបន់ទេសភាព។

-end-